Eigil Andersen (SF), 2008-11-14:
Det går dårligt med arbejdsmiljøet i Danmark.
Antallet af både arbejdsulykker og erhvervssygdomme er stærkt stigende, og tallene taler deres meget tydelige sprog: I 2003 var der 42.000 arbejdsulykker, 3 år senere var tallet desværre steget til 48.000.
I 2004 mistede 45 mennesker livet på jobbet, i 2007 var det steget til 64 dødsfald på grund af arbejde.
Antallet af anmeldte erhvervssygdomme er vokset med ca. 50 pct. på 4 år.
I 2003 blev der anmeldt 11.000 erhvervssygdomme, i 2007 var det steget til 17.000 anmeldte erhvervssygdomme.
Så må man spørge sig selv: Hvorfor går det den forkerte vej med arbejdsmiljøet i Danmark?
Hvorfor sker der flere og flere ulykker?
Hvorfor får flere og flere erhvervssygdomme?
Ja, det skyldes simpelt hen, at Foghregeringen har forringet indsatsen med at forebygge arbejdsskader på adskillige måder.
Regeringen har slettet en række af de reformer, som bl.a. SF har været med til at gennemføre, og som virkede effektivt.
Regeringen har fjernet viden og ressourcer til at forebygge ude på virksomhederne, og det, som regeringen har sat i stedet, er simpelt hen ineffektivt.
Vi får simpelt hen for lidt for pengene med det, som beskæftigelsesministeren har gennemført.
Et eksempel er, at regeringspartierne og Dansk Folkeparti har ophævet arbejdsgivernes pligt til at være tilsluttet en bedriftssundhedstjeneste.
Det har fjernet en viden om det, der virker, fra arbejdspladserne.
Et andet eksempel er, at beskæftigelsesministeren også fik vedtaget, at Arbejdstilsynet ikke længere skal give bøder, hvis en arbejdsgiver ikke har lavet den helt centrale arbejdspladsvurdering, hvor han sammen med sikkerhedsrepræsentanterne skal analysere stedets arbejdsmiljø og sygefravær og lave en handleplan for, hvad der skal gøres for at forbedre arbejdsmiljøet.
Uden bøder på det her punkt kan vi konstatere, at en tredjedel - jeg gentager: en tredjedel - af alle virksomheder og institutioner i Danmark ikke laver disse arbejdspladsvurderinger.
Det er altså en klar, massiv lovovertrædelse - en overtrædelse af arbejdsmiljøloven.
Derfor er der hårdt brug for en kursændring, og den skal rumme mindst fem punkter.
Punkt 1: En større forebyggende indsats.
Punkt 2: Bedre muligheder for de ansatte og deres repræsentanter for at presse på for et bedre arbejdsmiljø.
Punkt 3: En forstærket kontrol fra Arbejdstilsynet.
Punkt 5: Bedre information til ansatte, jobansøgere og forbrugere om arbejdsmiljøets tilstand på den enkelte virksomhed eller institution.
Og det gælder selvfølgelig også det offentlige.
De oplysninger kan så bruges til at lægge pres på arbejdsstedet for at få bragt antallet af arbejdsulykker og erhvervssygdomme ned.
I SF har vi mange forslag til de her forbedringer, og dem vil Folketinget senere her i samlingen få en mulighed for at diskutere.
Alle er enige om, at der hver dag i Danmark er 50.000 mennesker syge på grund af dårligt arbejdsmiljø.
Hvis vi får bare halvdelen af de problemer fjernet, vil det dels spare masser af mennesker for store lidelser, dels vil det også føre til, at vi vil få, hvad der svarer til 25.000 helårspersoner mere på arbejdsmarkedet.
Det er utrolig meget i en tid, hvor man taler om arbejdskraftmangel.
Nu lyser den gule lampe, hvor lang tid har man så tilbage?
Sagens kerne er, at beskæftigelsesministeren med det aktuelle lovforslag forpasser muligheden for at styrke det forebyggende arbejde generelt.
Lovforslagets hovedindhold er som nævnt en fordobling af bøderne i de tilfælde, hvor en arbejdsulykke indebærer en alvorlig tilskadekomst eller medfører døden.
Og der må vi sige, at dermed bliver i hvert fald en del af et gammelt krav, som både fagbevægelsen og SF har stillet, opfyldt, og jeg må sige, at vi er glade for, at det sker.
Derfor vil vi også stemme for lovforslaget.
Men hvorfor skal der ikke også uddeles højere bøder i de tilfælde, hvor reglerne er overtrådt, men hvor der ikke endnu er sket en alvorlig ulykke?
Man straffer jo også bilister for at køre for stærkt og ikke kun for, at de kører i grøften eller støder sammen med andre.
Derfor mener vi, at fordoblingen af bøderne skal gælde alle områder inden for arbejdsmiljøloven.
Min tid er ved at løbe ud, men jeg vil også nævne, at det bør være sådan, at det ikke kun omfatter ulykker, men også en langvarig kemisk og fysisk påvirkning.
Hvad angår de arbejdere på Grindstedværket, som blev udsat for kviksølv, skulle arbejdsgiveren, hvis det var foregået i dag, efter vores mening også kunne idømmes en langt højere bøde.
Derfor ønsker vi, at det altså skal omfatte alle bøder efter arbejdsmiljøloven.
Og så må jeg gemme mine øvrige tanker om det her til en senere lejlighed.